als_Latn dik_Latn sag_Latn
Burimet e kripura të Golemasit janë atraksioni më i ri i të gjithë turistëve si vendës edhe të huaj, pasi nuk arrin të shohësh gjithmonë një vend nga i cili del ujë i kripur në mësën e argjilit. Këto burime ndodhen në afërsi të fshatit Golemas, rreth 110 m mbi nivelin e detit, pranë toponimit mjaft interesant “Posta e Golemit”. Janë burime me ujë të kripur, që dalin, duke pulsuar dhe me zhurmë karakteristike në masën e argjilit, pasi kanë përshkuar shtresat e kripës së gurit. Ato kanë prurje jo të njëjtë dhe dalin në një areal mbi 2 ha.
Në stinën e verës, masa e ujit e përzierë me baltë bëhet shumë viskoze. Për shkak të pulskimit dhe zhurmës, banorët këtë vend e njohin me emërtimin “Papazët”. Burimi më i madh, ose Papazi i Madh, ka formuar një krater të vogël, në pjesët anësore të cilit rrjedh “llava” prej argjili. Që në lashtësi ai është përdorur si vend kulti pagan. Edhe sot pranë tyre shkojnë gra të reja që nuk kanë fëmijë, apo vajza që ende nuk janë fejuar. Në të dyja rastet ato luten për dëshirën e tyre dhe po aty presin reagimin e pulskimit.
Sa më i madh të jetë pulskimi dhe zhurma e tij, aq më shpejt dhe më mirë do të plotësohet dëshira e shprehur. Numrin më të madh të vizitorëve, kryesisht femra, Papazët e kanë gjatë festave fetare të Shën Gjergjit dhe të Novruzit. Për mënyrën e formimit, të daljes, të legjendave dhe besimeve pagane e fetare të lidhura me to, këto burime kanë vlera të karakterit vendor shkencore, kulturore, fetare dhe turistike. Për të vizituar këtë monument mund të ndiqen dy intinerare rreth 8 km të gjata: Kavajë – Zigxhafaj – Papaz, ose Golem – Tilaj – Golemas.
als_Latn als_Latn als_Latn